एउटा निजी मेडिकल कलेजमा पढिरहेको व्यक्तिको स्तरीय चिकित्सा शिक्षा पाउने अधिकार एकातिर अनि नियामक निकायका पदाधिकारीहरूको आर्थिक स्वार्थ अर्कोतिर भएपछि चिकित्सा शिक्षाको हालत के होला? स्पष्ट छ, नेपालजस्तो दण्डहीनता भएको देशमा यति संगठित भइसकेको भ्रष्टाचारको कार्टेलिङलाई चुनौती दिनु गाह्रो काम हो। तर यो क्षेत्रमा यस्तो भाँडभैलो हुनदिनु भनेकै चिकित्सक बन्ने क्रममा सम्झौता गर्नु र मानिसहरूको स्वास्थ्य जोखिममा पार्नु हो। अर्को शब्दमा, यो मानिसहरूको जीवन-मरणसित जोडिएको विषय हो। एउटा कमसल चिकित्सक बनाएर मानिसको उपचार गर्न पठाउनासाथ हामीले उसले जीवनकालमा हेर्ने सबै बिरामीहरूको स्वास्थ्यसित खेलिरहेका छौं। अब कल्पना गर्नोस्, दस हजार त्यस्ता चिकित्सक कार्यक्षेत्रमा उत्रेपछि के हुनेछ?
